S-166/2011

Mál þetta, sem var dómtekið 18. október sl., höfðaði sýslumaðurinn á Akureyri 7. september sl. gegn X;

„fyrir ávana- og fíkniefnalagabrot, með því að hafa laugardaginn 19. febrúar 2011 verið með í vörslum sínum 79,10 grömm af maríhúana, 0,29 grömm af amfetamíni, 0,37 grömm af hassi og 0,28 grömm af tóbaksblönduðu kannabisefni á þáverandi dvalarstað sínum að [...] á Akureyri og fyrir að hafa skömmu áður en hann var handtekinn selt um 1 gramm af maríhúana til tveggja aðila á Akureyri, en hluta af þessum efnum sem haldlögð voru ætlaði hann að afhenda til annarra aðila.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 68, 2001 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám nr. 16.393 og 16.395, og andvirði sölu hans á fíkniefnum að fjárhæð kr. 5.000-, samkvæmt 6. mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Mál nr. S-173/2011 var sameinað þessu. Það höfðaði sami sýslumaður gegn ákærða, einnig 7. september sl.

„fyrir eftirtalin umferðarlagabrot:

I.

Með því að hafa miðvikudaginn 27. apríl 2011, ekið bifreiðinni [...], undir áhrifum fíkniefna (í blóðinu mældist tetrahýdrókannabínól 3,9 ng/ml), suður Glerárgötu á Akureyri, Drottningarbraut og austur Leiruveg, þar sem lögreglan stöðvaði akstur hans við skammt frá Leirubrú.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

II.

Með því að hafa aðfaranótt miðvikudagsins 22. júní 2011, ekið sömu bifreið, undir áhrifum fíkniefna (í blóðinu mældist tetrahýdrókannabínól 12 ng/ml) suður Drottningarbraut á Akureyri, þar sem lögreglan stöðvaði akstur hans við Suðurbrú.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga , sbr. 18. gr. laga nr. 66, 2006.“

Ákærði játar sök að öðru leyti en því að hann neitar að hafa haft 0,29 grömm af amfetamíni í vörslum sínum, hafa selt um 1 gramm af maríhúana til tveggja aðila á Akureyri og að hafa ætlað að afhenda hluta af þeim efnum sem haldlögð voru til annarra aðila. Með játningu hans á að hafa verið með vörslur efna eins og í ákæru er lýst, að amfetamíninu undanskildu, svo og að hafa ekið undir áhrifum fíkniefna eins og ákæra greinir, er sök hans í þessum atriðum nægilega sönnuð og eru brotin rétt heimfærð til refsiákvæða í ákærum.

I.

Amfetamínið fannst við húsleit hjá ákærða 19. febrúar 2011 undir bongótrommu á sjónvarpsskáp í stofu. Ákærði hefur frá upphafi neitað að hafa vitað af þessu amfetamíni þarna. Hann getur sér þess til að einhver gestur hafi gleymt því eða falið það þarna í gleðskap hjá honum tveimur dögum fyrr. Ákærði kvaðst við aðalmeðferð málsins ekki muna hverjir hefðu verið gestkomandi.

Við leitina fundust önnur fíkniefni eins og lýst er í ákæru. Gerir það staðhæfingu ákærða um að hafa ekki vitað neitt um amfetamínið ótrúverðugri en ella. Ákærði hefur enga skynsamlega grein gert fyrir því hvernig það gat atvikast að amfetamínið fannst á sjónvarpsskáp í stofu á heimili hans, þar sem hann bjó einn, ef það var þar ekki með hans vitund. Hann gat ekki tilgreint hverjir hefðu verið gestkomandi hjá honum og verður því ekki sannreynt hvort gleðskapur hafi í raun verið haldinn. Eins og málið liggur fyrir verður ekki talið varhugavert að líta svo á að ákærði hafi haft vörslur amfetamínsins í skilningi 2. gr., sbr. 4. gr. laga nr. 65, 1974 með síðari breytingum. Verður hann því sakfelldur fyrir það brot eins og honum er gefið að sök í ákæru og þar er rétt heimfært til refsiákvæða.

II.

Lögregluþjónarnir A og B, sem báðir komu fyrir dóminn til skýrslugjafar, fylgdust þann 19. febrúar 2011 með ferðum ákærða sem þeir grunuðu um fíkniefnasölu. Um klukkan 16:20 kom ákærði út af heimili sínu og teymdi hund, sté síðan á hjólabretti og dró þá hundurinn. Gekk B á eftir og fylgdist með. Bifreið nam staðar. Ákærði gekk að vinstri hlið hennar og ræddi við farþega í framsæti. Sá B greinilega handahreyfingar, eins og eitthvað skipti um hendur milli ákærða og farþegans. Síðan héldu hvortveggja af stað, ákærði og bifreiðin. Lögregluþjónarnir stöðvuðu bifreiðina og fundu þegar ætlað kannabisefni hjá þeim sem í henni voru. A fór á eftir ákærða og handtók hann.

Við yfirheyrslu á lögreglustöð kvaðst ákærði aðspurður stundum vera kallaður M-x-x. Eftir það var honum kynnt að þau sem í bifreiðinni hefðu verið hefðu skýrt lögreglu frá því að þau hefðu átt stefnumót við hann til að kaupa af honum gramm af maríhúana, sem þau hefðu haft undir höndum er bifreiðin var stöðvuð og hefðu greitt ,,Maxa“ 5.000 krónur fyrir. Játaði ákærði því að hafa látið þau hafa efnið, en vildi ekki tjá sig um greiðsluna. Síðar við yfirheyrsluna sagðist hann hafa fengið 5.000 króna greiðslu.

Hér fyrir dómi kvaðst ákærði ekki vera kallaður M-x-x. Sagði hann sér vera ruglað saman við Dalvíking, sem búið hefði við Norðurgötu um tíma. Ekki kvaðst hann vita hvað sá héti réttu nafni. Hann kvaðst hafa borið rangt fyrir lögreglu vegna ofsahræðslu og kvíða, sem meðal annars hefði orsakast af hassneyslu og harkalegri handtöku fyrr um daginn.

Yfirheyrsla lögreglunnar var hljóð- og myndrituð. Sýndi sækjandi hluta hennar í réttinum. Ekkert ber með sér að ákærði hafi ekki verið fyllilega með sjálfum sér. Skýringar hans á breyttum framburði eru ekki trúverðugar. Er ekki varhugavert að leggja játningu hans í öndverðu til grundvallar, með hliðsjón af atvikum sem eru rakin úr skýrslum lögregluþjónanna hér að framan. Er hann sannur að sök um að hafa selt 1 gramm af maríhúana eins og honum er gefið að sök í ákæru og þar er rétt heimfært til refsiákvæða.

III.

Ákærði neitar að hafa ætlað að afhenda til annarra hluta af efnum sem voru haldlögð. Hann bar þó um þetta fyrir lögreglu að hafa ætlað að láta vini sína hafa hassið, maríhúanað og kannabisefnin sem fundust hjá honum við leitina. Í fyrstu kvaðst hann hafa ætlað að verja öllum efnunum þannig, en breytti því og sagðist hafa ætlað að nota sumt sjálfur. Honum var þá kynnt að það væri ætlun lögreglu, miðað við fyrirliggjandi gögn, að megnið af þessum efnum væru ætluð til sölu og sagði hann það að hluta til rétt og að hluta til rangt. Einnig sagði hann að sumir létu hann hafa þúsund krónur, en aðrir tvö þúsund krónur fyrir gramm af kannabisefni. Þó sagði hann í þessu samhengi að fólkið í bifreiðinni hefði greitt sér 5.000 krónur fyrir grammið.

Ákærði kvaðst hér fyrir dómi kannast við að hafa fengið í síma sinn skilaboðin ,,Áttu annan W-e-x W-e-x?“ Kveðst hann kannast við að hafa svarað þannig: ,,ljón hress og ferskari en fiskur í sjó White Widow 5 k tilboð tveir á 9.“ Ákærði kveðst ekki hafa verið að bjóða neitt þarna, heldur upplýsa um hvað fengist á markaði. Þá kannaðist hann við að hafa fengið skilaboð, þar sem hann var spurður hvort mögulegt væri að fá ,,einn þynkugæja á krít“. Taldi hann að þarna væri átt við bjór.

Skýringar ákærða á efni þessara skilaboða og breyttum framburði frá því hann gaf skýrslu fyrir lögreglu, eru ekki trúverðugar. Eru ekki efni til að efa að hann hafi sagt lögreglu satt um það að hafa ætlað að afhenda öðrum hluta efna sem haldlögð voru. Verður sá framburður hans, sem fær stoð í efni framangreindra símaskilaboða, lagður til grundvallar og við það miðað að hann hafi ætlað að afhenda öðrum hluta efnanna.

Samkvæmt framansögðu er ákærði sakfelldur samkvæmt báðum framangreindum ákærum fyrir þá verknaði sem þar er lýst og eru rétt heimfærðir til laga.

IV.

Þann 21. júlí 2008 gekkst ákærði undir sátt um greiðslu 37.000 króna sektar fyrir brot gegn ákvæðum laga nr. 65, 1974. Þann 15. október 2009 sætti hann 140.000 króna sekt með viðurlagaákvörðun, fyrir brot gegn 1. mgr., sbr. 2. mgr. 45. gr. a umferðarlaga og sætti jafnframt sviptingu ökuréttar í 1 ár. Með viðurlagaákvörðun 28. apríl 2010 sætti hann 80.000 króna sekt og sviptingu ökuréttar í 1 mánuð fyrir brot gegn 2. mgr. 37. gr. og 1., sbr. 2. mgr. 45. gr. a umferðarlaga. Það brot var framið 30. maí 2008.

Með tilliti til magns efna og þess að ákærði var staðinn að því að selja lítilræði og sannað er að hann hugðist afhenda öðrum hluta efnanna verður ákærði dæmdur til að sæta fangelsi í einn mánuð. Með tilliti til sakaferils hans þykir fært að binda refsinguna skilorði eins og nánar greinir í dómsorði. Þá verður hann jafnframt dæmdur til að greiða 300.000 krónur í sekt innan fjögurra vikna frá birtingu þessa dóms að telja, en sæta ella fangelsi í 20 daga. Með vísan til 6. mgr. 102. gr. umferðarlaga með áorðnum breytingum verður hann sviptur ökurétti í þrjú ár frá birtingu dómsins að telja.

Gera ber upptæk fíkniefni og andvirði selds efnis eins og krafist er og greinir nánar í dómsorði.

Dæma ber ákærða til greiðslu sakarkostnaðar, sem á rannsóknarstigi nemur 206.152 krónum. Málsvarnarlaun skipaðs verjanda hans, A-kk-ef S-kk-ef, hdl., ákveðast eins og í dómsorði greinir að virðisaukaskatti viðbættum.

Dóm þennan kveður upp E-kk-nf S-kk-nf héraðsdómari.

Gætt var ákvæða 1. mgr. 184. gr. laga nr. 88, 2008 fyrir uppsögu dómsins.

D Ó M S O R Ð :

Ákærði, X, sæti fangelsi í einn mánuð og greiði 300.000 krónur í sekt.

Fresta skal fullnustu fangelsisrefsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Fangelsi í 20 daga komi í stað sektarinnar, verði hún ekki greidd innan fjögurra vikna frá birtingu dómsins að telja.

Ákærði er sviptur ökurétti í 3 ár frá birtingu dómsins.

Ákærði greiði 356.752 krónur í sakarkostnað, þ.m.t. málsvarnarlaun skipaðs verjanda síns, A-kk-ef S-kk-ef, héraðsdómslögmanns, 150.600 krónur.

Gerð eru upptæk 79,10 grömm af maríhúana, 0,29 grömm af amfetamíni, 0,37 grömm af hassi, 0,28 grömm af tóbaksblönduðu kannabisefni og 5.000 krónur.